Document ID: 32009R0880

ΚΑΝΟΝΙΣΜΌΣ (ΕΚ) αριθ. 880/2009 ΤΟΥ ΣΥΜΒΟΥΛΊΟΥ
της 7ης Σεπτεμβρίου 2009
σχετικά με την εφαρμογή της συμφωνίας υπό μορφήν ανταλλαγής επιστολών μεταξύ της Ευρωπαϊκής Κοινότητας και της Βραζιλίας κατ’ εφαρμογήν του άρθρου XXIV παράγραφος 6 και του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994 για την τροποποίηση παραχωρήσεων που περιλαμβάνουν οι πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση και για την τροποποίηση και τη συμπλήρωση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 2658/87 του Συμβουλίου (1) θέσπισε ονοματολογία των εμπορευμάτων, στο εξής καλούμενη «Συνδυασμένη Ονοματολογία», και καθόρισε τους συμβατικούς δασμούς του κοινού δασμολογίου.
(2)
Με την απόφασή του 2009/718/ΕΚ, της 7ης Σεπτεμβρίου 2009 (2), σχετικά με τη σύναψη συμφωνίας υπό μορφήν ανταλλαγής επιστολών μεταξύ της Ευρωπαϊκής Κοινότητας και της Βραζιλίας, το Συμβούλιο ενέκρινε, εξ ονόματος της Κοινότητας, την προαναφερόμενη συμφωνία ενόψει της περάτωσης των διαπραγματεύσεων που άρχισαν κατ’ εφαρμογήν του άρθρου XXIV παράγραφος 6 της ΓΣΔΕ 1994.
(3)
Σύμφωνα με το άρθρο 153 παράγραφος 3 του κανονισμού (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (3), τα εργοστάσια ραφιναρίσματος αποκλειστικής παραγωγής στην Κοινότητα δικαιούνται προνομιακές άδειες εισαγωγής ζάχαρης για εξευγενισμό (ραφινάρισμα) κατά τη διάρκεια των τριών πρώτων μηνών της περιόδου εμπορίας 2009/10, δηλαδή από την 1η Οκτωβρίου μέχρι τις 31 Δεκεμβρίου 2009. Σε περίπτωση που ο παρών κανονισμός θα πρέπει να τεθεί σε εφαρμογή από ημερομηνία μεταγενέστερη της 1ης Οκτωβρίου 2009 και για να τηρηθεί η προτεραιότητα των εργοστασίων ραφιναρίσματος αποκλειστικής παραγωγής κατά την περίοδο εμπορίας 2009/10, η έναρξη του τρίμηνου διαστήματος θα πρέπει να αναβληθεί για την πρώτη ημέρα εφαρμογής του παρόντος κανονισμού.
(4)
Επομένως, ο κανονισμός (ΕΟΚ) αριθ. 2658/87 θα πρέπει να τροποποιηθεί και να συμπληρωθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 2658/87, στο παράρτημα 7, με τίτλο «Ποσοστώσεις του ΠΟΕ που πρόκειται να ανοιχθούν από τις αρμόδιες κοινοτικές αρχές», του τμήματος ΙΙΙ του τρίτου μέρους του παραρτήματος Ι, οι ποσοστώσεις με τους αύξοντες αριθμούς 10, 14, 28, 31, 101 και 103 αντικαθίστανται από τις ποσοστώσεις που φέρουν τους ίδιους αύξοντες αριθμούς, όπως εμφαίνονται στο παράρτημα του παρόντος κανονισμού.
Άρθρο 2
Κατά παρέκκλιση από το άρθρο 153 παράγραφος 3 του κανονισμού (ΕΚ) αριθ. 1234/2007, για τις ποσοστώσεις με τους αύξοντες αριθμούς 101 και 103, όπως εμφαίνονται στο παράρτημα του παρόντος κανονισμού, το τρίμηνο διάστημα για την περίοδο εμπορίας 2009/10 αρχίζει από την 1η Οκτωβρίου 2009 ή από την πρώτη ημέρα της εφαρμογής του παρόντος κανονισμού, εφόσον η ημερομηνία αυτή είναι μεταγενέστερη.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από την 1η Οκτωβρίου 2009.
Ωστόσο, εάν η υπογεγραμμένη από τη Βραζιλία επιστολή που αναφέρεται στη συμφωνία υπό μορφήν ανταλλαγής επιστολών και η οποία έχει εγκριθεί με την απόφαση 2009/718/ΕΚ δεν παραληφθεί πριν από την ημερομηνία αυτή, η Επιτροπή δημοσιεύει μια ανακοίνωση στη σειρά C της Επίσημης Εφημερίδας της Ευρωπαϊκής Ένωσης για τον σκοπό αυτόν. Στην περίπτωση αυτή, ο παρών κανονισμός εφαρμόζεται από την ημέρα που ακολουθεί τη δημοσίευση στην Επίσημη Εφημερίδα της Ευρωπαϊκής Ένωσης των λεπτομερών κανόνων που θα θεσπισθούν από την Επιτροπή για την εφαρμογή των δασμολογικών ποσοστώσεων που αναφέρονται στο άρθρο 1 του παρόντος κανονισμού κατ’ εφαρμογήν του άρθρου 2 της απόφασης 2009/718/ΕΚ.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Σεπτεμβρίου 2009.

Labels: 3
15
17
18